ATKV-Woordveertjies vir prosa, niefiksie en spanningslektuur - LitNet
Die beoordelaars het die volgende te sê gehad oor die wenboek:
Hierdie teks is 'n kragtoer. Kalmer besin oor 'n bestaan/oorlewing in dié donkerwordende wêreld deur die swaksiende "oë" van sy hoofkarakter. Die leser kan nie anders as om Kalmer, die skrywer, in die teks in te lees nie. Kalmer was reeds terminaal toe die teks voltooi is.
'n Land sonder voëls is 'n avontuurverhaal, 'n aksieverhaal, 'n intieme liefdesverhaal en uiteindelik 'n aangrypende, gestroopte en wreed eerlike geestelike reis van 'n skrywer wat vir oulaas die verlede wil opteken, maar moet vrede maak met verlies en sy brose self.
Vir 'n skrywer van die kaliber van 'n Harry Kalmer – wat in sy lewe net vereer is vir die Engels vertaling van sy 1000 stories oor Johannesburg, kan 'n toekenning van dié statuur 'n wanbalans herstel deurdat dit nie 'n enkele boek vereer nie, maar ook 'n merkwaardige oeuvre.
Hierdie boek staan uit bo al die ander wat die baie goeie spanningslyn betref. Die skrywer skep spanning vanaf die eerste bladsy tot aan die einde van die boek. Dit is veral verfrissend dat die storie (met sy tentakels in apartheid) so heen-en-weer tussen Kanada en Suid-Afrika pendel.
Anderman se vrou is 'n sielkundige riller wat ondersoek instel na die onsigbare motiewe wat een mens dryf om 'n ander onvoorstelbare leed aan te doen; maar dan is dit ook 'n niesentimentele liefdesverhaal wat die onverwagte vreugde van 'n tweede kans vier. Dit is 'n roman wat inlig én verras.
Kansvatter bied 'n wonderlik openbarende blik op 'n fassinerende stuk Suid-Afrikaanse en Afrikaanse geskiedenis, wat boonop op verrassende maniere met ons huidige tydsgewrig resoneer. Dit bied die insig dat hoe meer dinge verander, hoe meer hulle dieselfde bly. Hierdie baksteen van 'n boek getuig van wye en diep navorsing (soos dit 'n oud-PhD-tesis betaam), maar bied die storie van Ben Cronje in elegante, hoogs leesbare prosa. Dis 'n boek wat groot plesier verskaf en wat 'n mens in een ellelange sitslag kan deurdraf, maar waarnatoe 'n mens telkens teruggekatrol word.